
Šta znači ***[dova](https://pitajucene.com/search/dova/questions/ "Pretraži pitanja o dovama")***: “Allahumme rabbe hazihid-daveti et-tammeti ves-salatil kaimeti…”?


* 
* 
* 
* 
* 
* 
* 

 
Šta znači dova Allahumme rabbe hazihid-daveti et-tammeti ves-salatil kaimeti?

U *Musnedu* imama Ahmeda, Buharijevom *Sahihu*, kao i u drugim hadiskim zbirkama prenosi se od Džabira, radijallahu anhu, da je Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: “Ko kaže kad čuje poziv (na ***[namaz](https://pitajucene.com/search/Namaz/questions/ "Pretraži pitanja o namazu")***): “Allahumme rabbe hazihid-da‘vetit-tammeti ves-salatil ka’imeti, ati muhammedenil vesilete vel fadilete veb’ashu mekamen mahmudenillezi ve‘adteh (Allahu moj, Gospodaru ovog cjelovitog poziva i namaza koji se upravo uspostavlja, podari Muhammedu vesilet i fadilet, i proživi ga na stepenu hvale dostojnom koji si mu obećao)” – bit će mu dozvoljen moj šefat (zauzimanje) na Sudnjemu danu.”  

Pod riječima “ed-da‘veti et-tammeti” (cjelovitog poziva), misli se na poziv tevhida (Allahove jednoće) u kojem se ne može desiti bilo kakva izmjena i u koji se ne može pomiješati bilo kakav vid širka. Cjelokupni tekst ezana prožet je ovim značenjem.  

Riječi “ves-salatil ka’imeti” (namaza koji se upravo uspostavlja) odnose se na namaz koji nam je svima poznat i na čije izvršavanje ezan i poziva.  

“El-vesilet“ u ovoj dovi znači visoko mjesto u Džennetu, kako nam je to i prenio imam Muslim u svom *Sahihu* u hadisu Abdullaha b. Amra, radijallahu anhu, u kojem se navodi da je Vjerovjesnik, ﷺ, rekao: “…potom molite od Allaha za mene El-Vesilet. To je mjesto u Džennetu koje priliči samo jednom od Allahovih robova, a ja se nadam da ću biti taj. Pa ko bude za mene molio to mjesto, imat će šefat (zauzimanje).”  

Pod riječju “el-fadilet“ misli se na poseban stepen u odnosu na sva druga stvorenja.  

“Mekam mahmud” je stepen i mjesto zbog kojeg će mu ljudi hvale upućivati na Sudnjem danu. I to je šefat (pravo na zauzimanje i posredovanje kod Allaha za određene robove na Sudnjem danu). Tako je ove riječi protumačio sam Poslanik, ﷺ, u hadisu koji bilježi Tirmizi od Ebu Hurejre, radijallahu anhu, u kojem se navodi da je rekao: “Nakon što je upitan o komentaru Allahovih riječi: ‘Nadati se da će ti Gospodar tvoj na onom svijetu mjesto hvale dostojno darovati (mekamen mahmuden)’ (El-Isra, 79), Allahov Poslanik, ﷺ, rekao je: ‘To je šefat.’”  

U *Sahihu* imama Muslima od Enesa, radijallahu anhu, prenosi se da je Allahov Poslanik, ﷺ, rekao da će se “na Sudnjem danu ljudi uznemiriti i ustalasati, pa će doći do Adema, alejhis-selam, i reći mu: ‘Zauzmi se za svoje potomstvo!’ On će odgovoriti: ‘Nisam ja za toga, ali otiđite Ibrahimu’, i tako sve dok ne dođu do Isaa, alejhis-selam, pa će i on reći: ‘Nisam ja za toga, ali otiđite Muhammedu.’ Tada će mi (Muhammedu) doći, a ja ću reći: ‘Ja sam toga dostojan!’”  

Allah je u suri El-Isra objavio: “Nadati se da će ti Gospodar tvoj na onom svijetu mjesto hvale dostojno darovati”, a kada Allah za Svoje određene postupke kaže da je “moguće da će se desiti” ili “nadati se da će se desiti”, onda to znači da će se nadanja sigurno ispuniti.  

A Allah najbolje zna!  

Izvor: islamweb, ***[fetva](https://pitajucene.com/search/fetv/questions/ "Pretraži pitanja o fetvama")*** br. 3976  

Preveo: Fahrudin ef. Haseljić


